31996D0223
L 081/1
JURNALUL OFÍCIAL AL UNIUNII EUROPENE
DECIZIA CONSILIULUI
din 22 decembrie 1995
privind aplicarea cu titlu provizoriu a anumitor acorduri între Comunitatea Europeană și anumite țări terțe privind comerțul cu produse textile
(96/223/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 113, coroborat cu articolul 228 alineatul (2),
având în vedere propunerea Comisiei,
întrucât Comisia a negociat, în numele Comunității, acorduri bilaterale sub forma unui schimb de scrisori, de modificare a acordurilor, înțelegerilor și protocoalelor bilaterale existente privind comerțul cu produse textile cu anumite țări terțe, pentru a ține seama de aderarea Republicii Austria, a Republicii Finlanda și a Regatului Suediei la Uniunea Europeană, în conformitate cu articolele 75, 100 și 127 din Actul privind condițiile de aderare și adaptările tratatelor pe care se întemeiază Uniunea Europeană, anexat la Tratatul de aderare din 1994;
întrucât respectivele acorduri bilaterale ar trebui aplicate cu titlu provizoriu de la 1 ianuarie 1995, în așteptarea îndeplinirii procedurilor necesare încheierii lor, sub rezerva aplicării provizorii reciproce de către țările partenere,
DECIDE:
Articolul 1
Acordurile bilaterale, sub forma unui schimb de scrisori, de modificare a acordurilor, înțelegerilor și protocoalelor bilaterale existente privind comerțul cu produse textile cu anumite țări terțe, pentru a ține seama de aderarea Republicii Austria, a Republicii Finlanda și a Regatului Suediei la Uniunea Europeană, între Comunitatea Europeană, pe de o parte, și respectivele țări terțe, pe de altă parte, prevăzute în anexa la prezenta decizie, se aplică, cu titlu provizoriu, de la 1 ianuarie 1995, în așteptarea încheierii lor formale, sub rezerva aplicării provizorii reciproce de către țările partenere.
Articolul 2
Textele acordurilor inițiale sunt atașate la prezenta decizie.
Adoptată la Bruxelles, 22 decembrie 1995.